Jurgis Algimantas Zaviša

Jurgis Algimantas Zaviša (1935 m. rugsėjo 8 d. Kaune – 1998 m. gegužės 24 d. Nidoje) – dailininkas architektas, buriuotojas, Lietuvos ir Neringos miesto politinis bei visuomenės veikėjas. Palaidotas Nidos etnografinėse kapinėse.

Biografija 

Tėvai Stanislovas Zaviša ir Stefanija Pinkevičaitė 1940 m. persikėlė iš Kauno į Vilnių, kur ir prabėgo būsimojo architekto vaikystė bei jaunystė. Tėvas mirė 1950 m. 1953 m. A. Zaviša baigė Vilniaus I-ją berniukų gimnaziją, 1959 m. Lietuvos valstybinio dailės instituto Architektūros fakultetą, apgynęs diplominį darbą „Sporto ir koncertų rūmai Vilniuje“.

1959–1961 m. Vilniaus rajono architekto gamybinės grupės architektas, 1961–1962 m. Lietuvos kino studijos dailininkas, 1962–1967 m. Komunalinio ūkio projektavimo instituto vyr. projektų architektas, 1967–1996 m. Neringos miesto vyr. architektas, individualios projektavimo įmonės architektas. Nuo 1995 m. iki pat mirties dirbo landšafto architektu Kuršių nerijos nacionalinio parko direkcijoje, prisidėjo prie unikalios, per amžius pačių neringiškių ir gamtos kuriamos Neringos, įtrauktos ir į Pasaulio kultūros paveldo vertybių sąrašą, išsaugojimo.

Neliko nuošalyje ir nuo politinės veiklos. 1990 m. jis Lietuvos demokratinės darbo partijos narys. 1990–1995 m. Neringos miesto tarybos deputatas, 1995–1997 m. Neringos savivaldybės tarybos narys.

Su pirmąja žmona rūbų modeliuotoja Jadvyga Zavišiene turėjo dukterį Rasą Zavišaitę-Patarinską (menotyrininkė, gyvena Bulgarijoje); su antrąja žmona žurnaliste Rita Baltušyte turėjo dukterį Akvilę (1962–1991 m.), (dailininkė, mirė Australijoje); su Elena Jasinskaite susilaukė sūnaus Pauliaus Zavišos (architektas dizaineris, gyvena Vilniuje) ir dukrelės Justės Zavišaitės (studentė, gyvena Vilniuje).

Projektai 
 1962–1970 m. dvylika prekybos objektų Vilniuje, – rekonstrukcija, interjerai;
 1965 m. restoranas „Palanga" Gedimino pr. 16, Vilniuje, – rekonstrukcija ir išplėtimas (su R. Šilinsku; restoranas nugriautas 2000 m.);
 1966 m. „Naručio" viešbutis Vilniuje;
 1973 m. jachtklubas ir viešbutis Klaipėdoje;
 1975–1992 m. Septynių poilsio namų Neringoje rekonstrukcija (kiekviename iki 50 vietų);
 2003 m. Nidos Švč. Mergelės Marijos Krikščionių Pagalbos bažnyčia (su Ričardu Krištapavičiumi);
 Vienas iš Neringos generalinio plano bendraautorių.

Filmografija 
 1961 m. – Kanonada, Lietuvos kino studija ;
 1962 m. – Žingsniai naktį, Lietuvos kino studija .

Buriavimas 
1967 m. jo vadovaujama jachta „Nerija“ ir jachta „Lietuva“ (kapitonas Osvaldas Kubiliūnas) laimėjo pagrindinius prizus kreiserinių jachtų varžybose Baltijos jūra. 1975 m. dalyvavo jachtos „Vilnis“ žygyje per Ladogos ežerą. Tai – pirmoji lietuvių jachta, pabuvojusi už speigračio. Jo vadovaujama jachta „Montė“ 1990 m. atliko žygį į Gdynę, 1991 m. Gdynė – Kristijono salos – Karlskrona, 1992 m. Bornholmas – Nohe – Nestvedas, 1993 m. Klaipėda – Svanekė, 1994 m. Bornholmas – Karlskrona, 1996 m. Karlskrona – Stokholmas – Liepoja.

Įvertinimai 
 1985 m. suteiktas Lietuvos nusipelniusio architekto garbės vardas. 1997 m. suteiktas Neringos garbės piliečio vardas. Jo atminimui, jo kraštovaizdžio kūrimo idėjai pagerbti 1999 m. įsteigtas „Architekto Algimanto Zavišos paramos ir labdaros fondas“, steigėjai – Prezidento Algirdo Brazausko fondas, Neringos miesto savivaldybė, Lietuvos architektų sąjunga ir trečioji žmona Aldona Kuprelytė-Zavišienė. A. Zavišos fondo pirmininkas Leonardas Vaitys.

Nuorodos 

Lietuvos dailininkai architektai
Neringos politikai
Lietuvos buriuotojai